**ИНФОРМАЦИЯ ЗА ТЪРСЕНЕТО НА РАБОТНА СИЛА В ОБЛАСТ СОФИЯ-ГРАД**

Във връзка с подготовката на проект на държавен план-прием за учебната 2023/2024 г. и в изпълнение на разработените от Министерство на образованието и науката Правила за планиране и реализиране на държавния план-прием в VIII клас в неспециализираните профилирани и професионални гимназии, средните и обединените училища, ДРСЗ-София участва в изпълнението на общата цел чрез набиране и обработване на информация за потребностите на работодателите от работна сила в областта.

Анкетното проучване на потребностите на работодателите от работна сила има за цел да събере и анализира актуална информация относно професиите, компетенциите, знанията и уменията на търсените от работодателите кадри. Събираната информация се отнася за търсенето на работна сила, както през предстоящите 12 месеца, така и за следващите 3-5 години. От 2020 г. в анкетната карта са включени въпроси, касаещи влиянието на Covid-19 върху търсената работна сила. Информация за резултатите от последното анкетно проучване за потребностите от работна сила в област София-град прилагаме към настоящия материал.

Основните изводи и констатации от проведеното последно проучване през 2022 г. са:

* Инициативността и предприемачеството е най-важната компетентност, която трябва да притежава персонала, следвана от дигиталната компетентност.
* Търсенето на работна сила няма ясно изразени предпочитания, търсят се лица както с висше образование, така и със средно.
* Анкетирането дава възможност да се проследи разпределението на потребностите от работна сила в териториален план. София-град е областта на второ място по брой и дял заявени потребности от работна сила през следващите 12 месеца, 10,7% от всички обявени потребности в страната, съгласно аналитичния доклад. Регистрираните безработни лица в столицата обаче, са 2,1 пъти по-малко от заявените потребности от работници и специалисти. Установено е, че ще се търсят специалисти със следните професии: оперативен счетоводител; икономист; програмист; сервитьор-барман; ресторантьор; работник в заведенията за хранене и развлечения.
* През следващите 12 месеца ще се наемат специалисти с квалификации по следните професии, изискващи правоспособност и/или висше образование: медицинска сестра; технолог-програмист; ИКТ специалист; лекар; учител; инженер, машинен; шофьор. Търсенето на медицински специалисти заемат все по-предно място.
* Ще има потребност от работници без специална квалификация през следващите 12 месеца за: други неквалифицирани работници (общи работници, куриери, носачи и др.); работници в преработващата промишленост; работници в транспорта и складирането; работници в добивната промишленост и строителството; помощници при приготвянето на храни.
* От заявените потребности 73% от работодателите срещат затруднения при намиране на работна сила. Най-големи затруднения срещат при намирането на продавач-консултант; оперативен счетоводител; строител; готвач; сервитьор-барман.
* Най-търсените професии за средно образование след 3-5 години са в следните професионални направления: търговия на едро и дребно; счетоводство и данъчно облагане; строителство; компютърни науки; администрация и управление; маркетинг и реклама.

В периода от началото на календарната година до 30.11.2022 г. недостигът от специалисти за област София-град, поради който работодателите са заявили свободни работни места (СРМ) на първичен пазар на труда, е представен в приложените справки, по области на образованието, професии и сектори на икономиката.

От данните се вижда, че най-голям дял заема търсенето на работни места без квалификация - 79,7%, следвани от работните места за специалисти – 13,0% и за работнически професии – 7,3%. От специалистите, най-много са заявените СРМ в области на образованието „Математика и обществознание“, „Услуги, транспорт, охрана и др.“ и „Общество, икономика, право“.

По сектори на икономиката, най-голямо търсене има за служители в „Търговия; ремонт на автомобили и мотоциклети“; „Административни и спомагателни дейности“; „Хотелиерство и ресторантьорство“; „Преработваща промишленост“.

**Приложение:** 1.Доклад за резултатите от анкетно проучване за потребностите от работна сила в област София-град;

 2. Справки SRM-1\_1-11.2022 и SRM-2\_1-11.2022.

